钦定古今图书集成/明伦汇编/氏族典/第268卷 > 王存
## 钦定古今图书集成/明伦汇编/氏族典/第268卷 > 王存

按《宋史王存传》：“存字正仲，润州丹阳人。庆历六年，登
进士第，除密州推官。修洁自重，为欧阳修、吕公著所
知。治平中，入为国子监直讲，迁秘书省著作佐郎，知
太常礼院。存故与王安石厚，安石执政，数引与论事，
不合，即谢不往。尝召见便殿，累上书陈时政，因及大
臣无所附丽，皆时人难言者。元丰元年，神宗察其忠”
实无党，以为国史编修官、修起居注。时起居注虽日
侍，而奏事必禀中书俟旨。存乞复唐贞观左右史执
笔随宰相入殿故事，神宗韪其言，听直前奏事。明年，
以右正言知制诰，迁龙图阁直学士、知开封府。进枢
密直学士，改兵部尚书，转户部。元祐二年，拜中大夫、
尚书右丞。三年，迁左丞。蔡确以诗怨讪，存与范纯仁
欲薄其罪。确再贬，存亦罢。岁馀，加资政殿学士、知扬
州，召为吏部尚书，除知大名府。绍圣初，请老。建中靖
国元年，卒。